Michael Schumacher ernstig beseer in ski-ongeluk – praag.co.za
Michael Schumacher besig om te ski
Die Duitse renjaer, wat 44 jaar oud is en verlede jaar vir die tweede keer uitgetree het, het met sy kop op 'n rots by die Meribel-skioord geval.
Met sy aankoms by die Universiteitshospitaal van Grenoble, die Franse stad op die Switserse grens, was hy in 'n koma en het onmiddellike breinchirurgie benodig, luidens 'n verklaring van die hospitaal. Geen besonderhede oor sy beserings en prognose is egter vrygestel nie.
Die direkteur van die oord, Christophe Gernignon-Lecomte, sê die voorval het plaasgevind terwyl Schumacher teen Sondagoggend hors piste, oftewel buite die gemerkte skihange, geski het. Die presiese plek waar hy geval het was tussen die Georges Baduis Piste en die La Biche Piste.
Blykbaar het Schumacher wel 'n skihelm gedra toe hy sy kop gestam het. Die reddingspan was binne minute by hom, waarna hy per helikopter na 'n nabygeleë hospitaal geneem is.
Die oorsaak van die ongeluk is nog nie duidelik nie. Volgens die oorddirekteur wag hulle vir die polisieverslag. "Daar is 'n ondersoek geopen. Ons beklemtoon dat daar geen sneeustorting was nie en dat hy hors piste geski het."
Schumacher se mediawoordvoerder, Sabine Kehm, het 'n verklaring op die amptelike F1-webwerf geplaas, waarin sy bevestig dat die ongeluk tydens 'n "privaatskitog" plaasgevind het.
"Hy is hospitaal toe geneem en ontvang professionele mediese hulp," sê sy. "Ons vra vir begrip en dat ons nie konstant inligting oor sy gesondheid kan verskaf nie. Hy het 'n helm gedra en was nie alleen nie. Wat die val betref, was niemand anders betrokke nie."
Die nooddiens in Meribel het bevestig dat Schumacher 'n valhelm gedra het. Hy is van die Moutiers-hospitaal na die Grenoble-hospitaal oorgeplaas.
'n Ander woordvoerder meen dat die besering nie "lewensgevaarlik" is nie en dat Schumacher op die ongelukstoneel by sy bewussyn was. Die voormalige Franse F1-bestuurder, Olivier Panis, het die hospitaal in Grenoble besoek, maar kon nie vir Schumacher te siene kry nie.
"Ek sal môre terugkom. Ja, ek is bekommerd," het Panis gesê.
Schumacher het in 1996 leer ski toe hy vir Ferrari begin jaag het. Die Italiaanse renspan het jaarliks 'n mediageleentheid in die Alpe gehou. Schumacher het vinnig leer ski en van toe af telkens 'n vriendskaplike skiren gewen.
Volgens een joernalis kon die "aangebore vreesloosheid" van die Formule-renjaer hom egter verlei het om te vinnig te probeer ski.
Skrywer Dan RoodtGepubliseer op 30 Desember 2013 Kategorieë Motors, MotorsportSleutelwoord breinchirurgie, Grenoble, Meribel, Michael Schumacher, ongeluk, ski